A.Quliyeva. Çox sağ olun. Hörmətli Sədr, hörmətli sədarət, hörmətli millət vəkilləri və media nümayəndələri! Mən də diqqətinizi bir məsələyə yönəltmək istəyirəm. Bu günlərdə biz növbəti dəfə Dünya azərbaycanlılarının soyqırımı gününü qeyd elədik. Hesab edirəm ki, mərhum Prezident Heydər Əliyevin 31 martın dünya azərbaycanlılarının soyqırımı günü kimi qeyd olunması haqqında imzaladığı fərman bu hadisələrə, bu qırğınlara verilən hü-quqi, siyasi qiymətin bariz nümunəsidir. Amma mən düşünürəm ki, bu mühüm fərmanın qüvvəyə minməsindən sonra görülən işlər həmin sənədin əhəmiyyəti ilə adekvat deyil. 12 il ərzində 31 mart dünya azərbaycanlılarının soyqırımı faktını dünyaya tanıtmaq yönümündə çox böyük işlər görmək olardı. Necə ki, bədnam qonşularımız baş verməyən, olma-yan bir soyqırımı haqqında bütün dünyanı az qala inandıra biliblər. Amma biz əlimizdə əhəmiyyətli sənədlər, bilgilər olduğu halda öz tariximizi, özü də yaxın tariximizi dünyaya tanıda, dünyanın diqqətinə yönəldə bilmirik.